شي حاجة ماشي هي هاديك في قضية عبد النبي بعيوي المحكوم بالحبس النافذ من طرف غرفة الجنايات الاستئنافية بفاس المكلفة بجرائم المالية. هاد اكثر من سنتين على صدور هاد الحكم ضدو مع عدد المتهمين، ومن بينهم لخضر خدوش الرئيس السابق ديا جماعة وجدة لكن الملف مشا للنقض ومحسموش فيه. المجلس الأعلى للسلطة القضائية مني طلع ليه محمد عبد النباوي عرف تحول كبير. السيد دخل يدير تحول جديد فأكبر مؤسسة قضائية بالمغرب. الرئيس الأول لمحكمة النقض ديما كيشدد على تقوية الثقة ف القضاء عبر عدة محاور أساسية بحال التخليق والشفافية والتحديث وغيرها. ف القضية ديال رئيس الجهة الشرقية خاص الرأي العام يعرف بأنه مكاينش شي فوق القانون. كيف قال مصدر قضائي ل”كود”. هادشي ميمكنش يتحقق إلا بإخراج المياه الناعسة هادي مدة بمحكمة النقض لي هي أعلى محكمة كاينة فبلادنا. بعيوي وإلى جانب مسؤولين آخرين سياسيين فاسدين عندهوم ملفات تما ومزال ناعسة. بطبيعة الحال مكاين حتى شي حد يقدر يشكك في مصداقية الجهاز القضائي فبلاد. كاين تحولات وإصلاحات كبيرة في عهد عبد النباوي الرئيس المنتدب للمجلس الأعلى للسلطة القضائية. كاين مجهود كيبدلو. الرجل كان تحدث ف الذكرى الرابعة لتأسيس المجلس الأعلى للسلطة القضائية عن بداية عهد جديد في تدبير استقلال السلطة القضائية. ف القضية ديال بعيوي فيها كلام كثير . فيها تساؤلات. كيفاش هادي عامين وشهر باش تحكم ومزال الملف ف النقض؟ علاش مزال متحسم ف النقض هاد الملف؟. راه السيد منتخب والانتخابات على الأبواب؟. واش غادي يخليوه حتى تدوز الانتخابات.؟ 
محكوم بسنتين سجنا نافذا.. علاش محكمة النقض مزال محسمات فـ ملف رئيس الجهة الشرقية وخا داز على هاد الحكم اكثر من عامين.. واش حتى تدوز الانتخابات؟